Toshkentda qizini ayiq qafasiga tashlagan ayol ishi bo'yicha qo'shimcha ma'lumot berildi

Toshkent hayvonot bog'ida 28 yanvar kuni ayol qizni ayiqlar qafasiga tashlagani xabar qilingandi. Bosh prokuratura matbuot kotibi “Bugun.uz”ga holat yuzasidan qo'shimcha ma'lumot berdi.
Ma'lum bo'lishicha, qizini ayiq qafasiga tashlab yuborgan ayolga ko'zg'atilgan jinoyat ishi unga nisbatan tibbiy yo'sindagi majburlov choralarini qo'llash masalasini hal etish uchun jinoyat ishlari bo'yicha shahar sudiga yuborish haqida qaror qabul qilingan.
Sudga oid psixiatriya va psixologiya kompleks ekspertizalari xulosalariga ko'ra, ayol umrbod ruhiy xastalik bilan betoblanib kelgani, ruhiy holatidan kelib chiqqan holda, u tergov va sudda to'g'ri ko'rsatmalar berish qobiliyatiga ega emasligi ko'rsatilgan.
Eslatib o'tamiz, hayvonot bog'ida 28 yanvar kuni ayol kichkina qizni ayiqlar qafasiga tashlagani xabar qilingandi. Shundan so'ng Sog'liqni saqlash vazirligi qizning sog'lig'i bo'yicha ma'lumot bergan.
Shuningdek, shahar Mahalla va oilani qo'llab-quvvatlash boshqarmasi qiziga nisbatan jinoyat sodir etgan ayol haqida ma'lumot berib, u ruhiy tushkunlikka tushib qolganidan yuqoridagi holatni sodir etganini ma'lum qilgan.
Bosh prokuratura esa o'rganish olib borib, ayol yarim yildan ruhiy kasalliklar dispanserida ro'yxatda turishini aniqlagan. Sog'liqni saqlash vazirligi holat yuzasidan qo'shimcha ma'lumot berib, qizaloq va uning akasiga Toshkent hayvonot bog'iga bir umr bepul kirish imkoniyatini ta'minlashga qaror qilinganini bildirgan.
Vazirlik, shuningdek, bemor Z.A.ning 18 yoshga to'lguniga qadar salomatligini doimiy nazorat qilish uchun Bolalar milliy tibbiyot markazi va uning direktori, tibbiyot fanlari doktori Alisher Sharipov shaxsan mas'ul etib belgilanganini ma'lum qilgan.